**Тэма:** Якуб Колас. “Дзядзька-кухар”. Беларусы – гэта дзядзька Антось

**Мэта:** стварыць умовы для ўзбагачэння чытацкіх ведаў вучняў пра паэзію Коласа, раскрыцця майстэрства паэта ў абмалёўцы вобразу галоўнага героя, выяўлення рыс беларускага [нацыянальнага характару](http://shkola.of.by/palinka-c-e-t-k-a-a-g-ata.html);

стварыць умовы для ўдасканалення маўленчай культуры вучняў, развіцця ўмення працаваць самастойна і ў групах, развіцця творчых здольнасцей вучняў;

стварыць умовы для выхавання пачуцця гонару навызацца беларусам.

**Абсталяванне:** вучэбны дапаможнік, партрэт Якуба Коласа, выстава яго кніг, [раздатачны матэрыял](http://shkola.of.by/plan-konspekt-uroka-vsemirnoj-istorii-6-klass.html), мультымедыйная прэзентацыя, прылады працы беларусаў і элементы адзення са школьнага этнаграфічнага гуртка, тлумачаль-ныя слоўнікі.

1. **Арганізацыйны момант.**

**Настаўнік:**

Робіць наперад крок той, хто яшчэ раз перачытаў урывак з паэмы

 Я. Коласа дома.

Робіць наперад крок той, каму гэта было цікава.

Робіць наперад крок той, каму спадабаўся вобраз дзядзькі Антося.

Мы з вамі наблізіліся да тэмы сённяшняга ўрока. Прапаную правесці яго пад дэвізам: “Хто працуе, той не сумуе” (на дошку вывешваецца дэвіз урока).

1. **Этап актуалізацыі раней вывучанага.**

Прашу пазначыць у сшытках дату і тэму. Вы заўважылі, што тэма пазначана на дошцы часткова (….. – гэта дзядзька Антось?). Думаю, вы дапаможаце вызначыць яе, калі разгадаеце невялікую крыжаванку.

На маніторы камп’ютара з’яўляецца слайд:

|  |  |  |  |  |  |
| --- | --- | --- | --- | --- | --- |
| **Б** | а | з | ы | л | ь |
| п | о | л | **Е** |
| з | я | м | **Л** | я |
| п | **А** | с | к | у | д | с | т | в | а |
| с | т | а | **Р** | ы |
| в | **У** | с | ы |
| л | о | **С** | ь |
| ч | **Ы** | г | у | н | о | к |

1. Герой апавядання Я.Коласа “У старых дубах” (Базыль)
2. І што за Ліпава такое? (поле)
3. У Коласа яна Новая (зямля)
4. Што адказаў дзядзька на пытанне Алеся: “Ну, дзядзька, як на смак, прызнайся?” (паскудства)
5. Працягніце фразу: “Яшчэ замецьце, што з малымі ён размаўляў, як са… (старымі)
6. Менавіта па іх малы Юзік пазнаў, што замест дзядзькі з ім лёг Алесь (вусы)
7. Яго сустрэнеш, калі пойдзеш у Ліпава (лось)
8. Туды дзядзька закідваў клёцкі (чыгунок)

Дапамагайце сфармуляваць тэму ўрока: “Беларусы – гэта дзядзька Антось?” А чаму ў мяне запісаны пытальны сказ? (гэта трэба даказаць)

1. **Матывацыйны этап.**

Праём “ЗНІЧКА” (вучні самі фармулююць мэты ўрока па першых літарах слова)

**З**найсці адказ на пытанне, зразумець, так гэта ці не

**Н**авучыцца знаходзіць доказы ў творы, выразна чытаць урыўкі

**І**мкнуцца да раскрыцця тэмы

**Ч**акаць добрых вынікаў урока

**К**арыстацца вучэбным дапаможнікам, сшыткам, тлумачальным слоўнікам

**А**трымаць задавальненне ад працы, добрыя веды і адзнакі

1. **Дзейнасна-практычны этап.**
2. Уступнае слова настаўніка:

Мы – людзі Беларусі. Нас заўсёды ў свеце лічылі людзьмі памяркоўнымі, добрымі. У нас цудоўная зямля. За яе росквіт заплацілі крывёю і потам многія папярэднія пакаленні. Наш абавязак – упрыгожыць гэту зямлю, быць чэснымі і працалюбівымі, патрыётамі сваёй краіны. І сёння мы будзем весці гутарку пра такога ж беларуса, як і мы з вамі.

Што вам запомнілася пра дзядзьку Антося з мінулага ўрока?

(поўнае імя Антон Казіміравіч Міцкевіч. Дзядзька Якуба Коласа, родны брат яго бацькі. Уласнае жыццё дзядзькі Антося не склалася. Дзяўчына, якая клялася яму ў вечным каханні, выйшла замуж за іншага. Дзядзька Антось назаўсёды адмовіўся ад спробы знайсці шчасце і па просьбе брата пераехаў [жыць да яго](http://shkola.of.by/kolas-yakub-kazki-jiccya-adzinokae-dreva-2-4-adzinoki-kurgan-4.html), на лесніковую пасаду. Сям’я Міхала (бацькі Коласа) стала сям’ёй дзядзькі Антося, які дапамагаў па гаспадарцы. Дзеці вельмі любілі дзядзьку. Аднойчы дзядзькі Антося не было са Стоўбцаў, куды ён хадзіў “прысягаць цару”. Юзік не лажыўся спаць і ўсё плакаў. Каб супакоіць малога, на пасцель да Юзіка ў пацёмках палажылі [старэйшага брата Алеся](http://shkola.of.by/olimpiada-po-matematike-rajonnij-tur-2012-reshi-zadachu.html), які павінен быў сысці за дзядзьку. Аднак Юзік адразу ж пачаў вобмацкам шукаць дзядзькавых вусаў, якімі звычайна любіў забаўляцца, і, не знайшоўшы іх у Алеся, здагадаўся, што яго падманулі. Малы плакаў і не спаў усю ноч, пакуль не вярнуўся дзядзька Антось).

Настаўнік: Чаму можна павучыцца ў галоўнага героя твора? Я пачынаю, вы працягваеце: хутка забываць крыўду… адносіцца да кожнага з павагай, умець пасмяяцца са сваіх няўдач, па-майстэрску рабіць любую справу і г.д.

1. Моўная хвілінка **.**

Вучні ўстаюць з-за сталоў. Сядае той, хто назаве па чарзе, не паўтараючыся, адзін прыметнік, які характарызуе беларуса (рысы характару, знешнасць).

1. Работа ў парах.

Паспрабуем даказаць, што вобраз дзядзькі Антося – вобраз сапраўднага беларуса.

На слайдах з’яляюцца сцверджанні і заданне па тэксце:

**“Беларусы – людзі працалюбівыя”**

Знайсці ў тэксце радкі, якія даказваюць, што дзядзька быў добрым гаспадаром ( с. 67 “Былі там пасекі..”, “Пайсці ў грыбы…”)

**“Беларусы – народ здольны і таленавіты”**

Знайсці радкі, якія даказваюць, што дзядзька ўмеў рабіць розныя цацкі ( с. 67, “І дзядзька майстар быў ..”)

1. **Фізхвілінка.**

Працуем са словам “беларусы”. Лічым колькасць зычных: 4 – робім рухі сякерай 4 разы;

лічым колькасць галосных: 4 – робім рухі касой;

лічым склады: 4 – ляпаем далонькай аб далонь, маўляў, справа закончана.

**“Беларусы – людзі, якія заўважаюць і разумеюць прыгажосць”**

Знайсці радкі, якія даказваюць, што дзядзька быў добрым гаспадаром, але разам з тым умеў зацікавіць дзяцей прыгажосцю прыроды роднага краю (с.66-67 “ У Ліпава пайсці з ім! Божа!...)

**“Беларусы – людзі стрыманыя, памяркоўныя”**

Знайсці радкі, якія даказваюць, што дзядзька быў тонкі псіхолаг, умеў падысці да дзіцяці, уздзейнічаць на непаслухмянага (с.65-66 “Ён быў настаўнікам, суддзёю..”)

**“Беларусы – людзі з гумарам і самаіроніяй”**

1. Адшукайце ў тлумачальных слоўніках значэнне слоў “гумар”, “іронія”.
2. Адзначце прыклады гумару і іроніі ў размовах дзядзькі ( с.70, пра жанок, с.71( “- Які ты, хлопча, нецярпячка, няхай цябе затопча качка!” і г.д.)

**Настаўнік:** паэму “Новая зямля па праву называюць энцыклапедыяй сялянскага жыцця”. Паспрабуем гэта даказаць.

1. Работа ў групах

Група 1: знайсці ў тэксце і выпісаць у сшытак назвы прылад працы, якімі карыстаўся дзядзька ( два вучні павінны іх знайсці ў этнаграфічным кутку: чыгунчык, тарка, свярдзёлак, збанок, латак, лыжка).

Група 2: разгледзець на с.65 вучэбнага дапаможніка рэпрадукцыі карцін, звярнуць увагу на вопратку дзядзькі, запісаць яе назвы ў сшытак (два вучні шукаюць магчымыя элементы адзення ў куфры: зрэбная кашуля, камізэлька, порткі, лапці).

Група 3: успомніць і запісаць у сшытак 5 назваў нацыянальных страў, знайсці самыя цікавыя з іх сярод дзіцячых праектаў ( на дошцы змешчаны дзіцячыя малюнкі беларускіх страў з рэцэптамі: камы, дранікі, зразы з грыбамі, верашчака, наліснікі, бульба з пячонкай і салам, кулеш і г.д.).

(Пасля таго, як работа будзе закончана, вучні дэманструюць тыя рэчы, якія змаглі адшукаць, прэзентуюць цікавыя стравы).

1. Работа ў групах:

знайсці сярод прапанаваных прыказак тыя, якія могуць адпавядаць жыццёвай філасофіі героя:

Група 1:

Пусты колас высока стаіць.

Як ляжа спаць, забудзецца ўстаць.

**Шануй людзей, то і цябе пашануюць.**

Група 2:

Анёлам ляцеў, чортам сеў.

Мякка сцеле, а цвёрда спаць.

**Дзе шчырая праца – там густа, а дзе лянота – там пуста.**

Група 3

Глотку дзярэ, а дзела не вядзе.

**Добрае слова даражэй за золата.**

Ласы на чужыя каўбасы.

Прыказкі змяшчаюцца на дошцы.

Настаўнік: скажыце, калі ласка, можна туды дадаць прыказку, якая была дэвізам нашага ўрока? Няхай гэтыя зярняткі народнай мудрасці стануць і вашай філасофіяй жыцця.

1. **Дамашняе заданне.**

На выбар:

1. Знайсці інфармацыю пра нацыянальную страву “клёцкі”.
2. Падрыхтаваць вуснае выказванне “Мой дзядзька…”
3. Скласці віктарыну па творы (10 пытанняў).
4. **Рэфлексійны этап.**

Ці магу я выправіць у нашай тэме знак ? на ! Чаму? (вучні даюць адказы: беларусы працавітыя, як дзядзька Антось і г.д.).

Два падрыхтаваныя вучні чытаюць верш Н. Гілевіча

Я — беларус, я нарадзiўся
На гэтай казачнай зямлi,
Дзе мiж лясоў i пушчаў дзiкiх
Адвеку прашчуры жылi.

Я — беларус, я ганаруся,
Што маю гэтае iмя:
Аб добрай славе Беларусi
У свеце знаюць нездарма!

Я — беларус, i я шчаслiвы,
Што мацi мову мне дала,
Што родных песень пералiвы
I зблiзку чую, i здаля.

Я — беларус, i хоць сягоння
Яшчэ малы, але скажу:
Я родам з племя непакорных
I прад бядой не задрыжу!..

 Настаўнік: вельмі хачу, каб вы запомнілі адну звычайную рэч: быць **беларусам** — гэта найперш **не** **саромецца** таго, што ты **беларус**.  Дзядзьку Антосю не вельмі пашчасціла ў асабістым жыцці. Няхай вам заўсёды шчасціць у вучобе, сяброўстве, жыцці. Ваша доўгатэрміновае дамашняе заданне – быць шчаслівымі!

Зварот да слова “Знічка”.

Каменціраванне адзнак.

 .